PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/KH/1/1/047	Bratislava 13. júna 2008	

Protimonopolný úrad Slovenskej republiky, odbor dohôd obmedzujúcich súťaž, v správnom konaní číslo 0080/ODOS/2007 začatom z vlastného podnetu dňa 25. októbra 2007 podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov takto

rozhodol:

1.	Konanie podnikateľov N - ADOVA, spol. s r. o., Krškanská 1, 949 01  Nitra, IČO 31 450 296, v konaní zastúpeného JUDr. Máriou Greňovou, advokátkou, Hontianska 7, 821 09 Bratislava a VAS s. r. o., Mojšova Lúčka, 011 76 Žilina, IČO 31 587 666 spočívajúce v jednotnom postupe voči producentom živočíšnych vedľajších produktov v podobe:

-	ukončenia zmluvných vzťahov s producentmi živočíšnych vedľajších produktov,
-	následného stanovovania jednotnej ceny za služby veterinárnej asanácie prostredníctvom spoločnosti VAS - ADOVA, s. r. o., Mojšova Lúčka, 011 76 Žilina,
-	zavedenia organizačných zmien prostredníctvom spoločnosti VAS - ADOVA, s. r. o., Mojšova Lúčka, 011 76 Žilina, čím došlo k rozdeleniu trhu veterinárnej asanácie 

je dohodou obmedzujúcou hospodársku súťaž podľa § 4 ods. 3 písm. a) a c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá je podľa § 4 ods. 1 tohto zákona zakázaná.

2.     Podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov za konanie uvedené v bode 1. výrokovej časti tohto rozhodnutia ukladá
 
- podnikateľovi VAS  s. r. o., Mojšova Lúčka, 011 76 Žilina peňažnú pokutu vo výške 19 973 900 Sk (slovom devätnásť miliónov deväťstosedemdesiattri tisíc deväťsto slovenských korún), 

-   podnikateľovi N - ADOVA, spol. s r. o., Krškanská 1, 949 01  Nitra peňažnú pokutu vo výške 16 724 300 Sk 	(slovom šestnásť miliónov sedemstodvadsaťštyri tisíc tristo slovenských korún), 

ktorú sú povinní uhradiť do 15 dní odo dňa nadobudnutia právoplatnosti tohto rozhodnutia na účet Protimonopolného úradu Slovenskej republiky vedený v Štátnej pokladnici Bratislava č. 7000060793, 8180 ŠP, KS 1118, ID 2487, VS 200811047.

Odôvodnenie:

Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), obdržal v období apríl až jún 2007 dva podnety na prešetrenie správania sa  spoločností VAS - ADOVA,  s. r. o., Mojšova Lúčka, 011 76 Žilina, (ďalej len „ VAS - ADOVA, s. r. o.“), VAS s. r. o., Mojšova Lúčka, 011 76 Žilina (ďalej len „ VAS s. r. o.“) a  N - ADOVA, spol. s r. o., Krškanská 1, 949 01 Nitra  (ďalej len „N - ADOVA, spol. s r.o.“), v konaní zastúpenej JUDr. Máriou Greňovou, advokátkou, Hontianska 7, 821 09 Bratislava  na základe plnomocenstva  zo dňa  14.10.2007. 

Obidva podnety zhodne uvádzajú zmeny doterajšieho pôsobenia kafilerických  spoločností VAS s. r. o. a N – ADOVA, spol. s r.o. na  trhu veterinárnej asanácie.  Zároveň  podnety popisujú dopady,  predovšetkým v cenovej oblasti, ktoré mali tieto zmeny na producentov živočíšnych vedľajších produktov (ďalej len „ŽVP“). V obidvoch podnetoch sú  uvádzané  zhodne nasledovné zmeny:
-	vypovedanie  pôvodných zmlúv  spracovateľmi ŽVP N - ADOVA, spol. s r.o.,  VAS s. r. o. a Kafiléria, a. s., Šamorínska č. 43, 903 01 Senec (ďalej len „Kafiléria, a.s.“) začiatkom roku 2007 so všetkými producentmi  ŽVP,
-	zaslanie návrhu nových zmlúv novovzniknutou spoločnosťou  VAS – ADOVA, s. r. o., ako poskytovateľom služby veterinárnej asanácie prostredníctvom  zmluvných spracovateľov VAS s. r. o. alebo N - ADOVA, spol. s r.o., spolu s novým cenníkom predstavujúcim podstatné zdraženie služby veterinárnej asanácie, v niektorých prípadoch aj o 100 %,
-	v prípade vyjadrenia nesúhlasu producentov ŽVP s novými zmluvami, resp. cenami, VAS - ADOVA, s. r. o., ako nástupca pôvodných kafilérií, odstupuje od výkonu poskytovania služby veterinárnej asanácie,
-	vzhľadom k neexistencii ďalšej kafilérie v rámci trhu Slovenskej republiky, je ohrozené plnenie povinnosti nakladania so ŽVP vyplývajúce z tuzemskej legislatívy.

Listami č. 1806/PMÚ SR/2007 zo dňa 10.05.2007 a  2122/PMÚ SR/2007 z 23.07. 2007 sa úrad obrátil na spoločnosť VAS - ADOVA, s. r. o. so žiadosťou o poskytnutie údajov týkajúcich sa vlastníckeho prepojenia podnikateľov, zaoberajúcich sa výkonom veterinárnej asanácie a údajov o súčasnej podobe výkonu veterinárnej starostlivosti vo všetkých etapách, t. j. zvoz, spracovanie, likvidácia a zneškodnenie ŽVP.  

Úrad taktiež oslovil viacerých producentov ŽVP s cieľom zistiť skutkový stav na trhu veterinárnej asanácie a zmeny, ktoré nastali v zmluvných vzťahoch po vzniku spoločnosti VAS - ADOVA, s. r. o.

Nakoľko predmetné podania boli súčasne doručené aj na odbor zneužitia dominantného postavenia Protimonopolného úradu SR (ďalej len „odbor ZDP“) a tento taktiež vykonal v predmetnej veci prešetrovanie, v rámci ktorého oslovil viacerých producentov ŽVP, ako aj Ministerstvo pôdohospodárstva Slovenskej republiky, časť relevantných podkladov a informácií získaných odborom ZDP sú vo fotokópii súčasťou spisu vedeného v tomto správnom konaní.  
 
Spoločnosť VAS - ADOVA, s. r. o. predložila listom č. 2122 zo dňa 05.06.2007 úradu, okrem iného, Spoločenskú zmluvu o založení  spoločnosti VAS – ADOVA, s.r.o. zo dňa 30.01.2007 a popis súčasnej podoby výkonu veterinárnej asanácie.    Listom č. 2938 zo dňa  06.08.2007 spoločnosť VAS - ADOVA, s. r. o. na požiadanie úradu zaslala vyjadrenie k vzťahu medzi spoločnosťami VAS - ADOVA, s. r. o., VAS s. r. o. a N - ADOVA, spol. s r. o. a v  rámci popisu súčasnej podoby výkonu   veterinárnej asanácie  uviedla nasledovné skutočnosti. 

- VAS - ADOVA, s. r. o. zabezpečuje príjem objednávok na zber, zvoz a neškodné odstraňovanie ŽVP podľa požiadaviek spracovateľských spoločností VAS s. r. o. a N - ADOVA, spol. s r. o., podľa ich nárokov na využiteľnosť kapacít výrobných liniek a optimalizáciu zvozu a neškodného odstraňovania ŽVP,

- VAS - ADOVA, s. r. o. fakturuje producentom ŽVP za zber, zvoz a zabezpečenie neškodného odstránenia ŽVP a spoločnosti VAS, s. r. o. a N - ADOVA, spol. s r. o. fakturujú spoločnosti VAS - ADOVA, s. r. o. za zvoz a neškodné odstránenie ŽVP podľa skutočne  spracovaných ton suroviny,

-  koordinácii podliehajú len objednávky spoločností VAS s. r. o. a N – ADOVA, spol. s r. o. do VAS - ADOVA, s. r. o. podľa voľných kapacít výrobných liniek, spracovanie  a ostatné činnosti  prebiehajú podľa vlastných rozhodnutí týchto spoločností a VAS - ADOVA, s. r. o. neovplyvňuje žiadnym rozhodnutím  činnosť  spoločnosti VAS s. r. o. ani N - ADOVA, spol. s r. o.
 	
Producenti ŽVP, ktorých úrad oslovil, potvrdili uskutočnené zmeny na trhu veterinárnej asanácie po vzniku spoločnosti VAS – ADOVA, s. r. o. v  takej  podobe, ako to bolo uvedené v rámci  podaných podnetov na úrad. 

 Zároveň zo zmlúv so spoločnosťou VAS - ADOVA, s. r. o. predložených úradu producentmi ŽVP vyplýva, že VAS – ADOVA, s. r. o., v zmluve označená ako poskytovateľ služby v zmysle predmetu zmluvy, sa zaväzuje objednávateľovi, t.j. producentovi ŽVP, zabezpečiť služby veterinárnej asanácie bližšie špecifikované v zmluve prostredníctvom dohodnutého spracovateľa. Dohodnutým spracovateľom v kontexte zmlúv je podnikateľ VAS s. r. o. alebo N - ADOVA, spol. s r.o. Z uvedeného vyplýva, že VAS – ADOVA, s. r. o. pôsobí v podstate ako sprostredkovateľ  medzi  producentmi ŽVP a kafilerickými spoločnosťami  VAS s.r.o. a N – ADOVA, spol. s r. o., pričom zároveň rozhoduje, v ktorej z týchto spoločností budú ŽVP zlikvidované.

Vzhľadom na vyššie uvedené skutočnosti úrad začal správne konanie číslo 0080/ODOS/2007 voči spoločnostiam VAS s. r. o. a N - ADOVA, spol. s r. o. vo veci možného porušenia § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúceho v uzatvorení dohody obmedzujúcej súťaž. O tejto skutočnosti boli títo podnikatelia oboznámení listami č. 3906/PMÚ SR/2007  a 3907/PMÚ SR/2007 zo dňa 23.10.2007.   

Relevantný trh

Pri určení relevantného trhu úrad vychádzal z nasledovných ustanovení zákona  a charakteru trhu  veterinárnej asanácie.

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri určení relevantného trhu úrad vychádzal z charakteru služby veterinárnej asanácie ŽVP. Ide o proces zabezpečovaný a celom území Slovenskej republiky    na základe zmluvného vzťahu medzi producentmi ŽVP a spracovateľskými zariadeniami - kafilériami. Zmluvný vzťah upravuje proces zberu, zvozu (prepravy), spracovania a zneškodnenia  ŽVP, ktoré vznikajú pri chove zvierat, ich zabíjaní, pri finalizácii potravín alebo ostatných výrobkov živočíšneho pôvodu.

Podľa Nariadenia (ES) č. 1774/2002 Európskeho parlamentu a Rady (ďalej len „Nariadenie  č. 1774/2002“), ktoré predstavuje právny rámec pre  kategorizáciu ŽVP a pre jednotlivé etapy procesu  asanácie, sú ŽVP rozdelené do kategórií 1, 2 a 3 podľa pôvodu, stupňa nebezpečenstva, spôsobu zaobchádzania a metód  likvidácie. 
Producenti jednotlivých kategórií ŽVP sú bitúnky, poľnohospodárske  subjekty, spracovatelia mäsa a pod., pri podnikateľskej činnosti ktorých vzniká  živočíšny odpad, pričom  spravidla jednotliví producenti  produkujú  živočíšny odpad  viacerých  kategórií.     
Spracovateľské zariadenia - kafilérie  vykonávajú veterinárnu  asanáciu na základe vydaného povolenia Štátnej veterinárnej a potravinovej správy SR. 

Spoločnosť N - ADOVA, spol. s r. o.,  má oprávnenie na  asanáciu materiálu kategórie 1, 2 a 3 a na finálne výrobky kategórie 1.

Spoločnosť VAS  s. r. o. má oprávnenie na asanáciu materiálu kategórie 1, 2 a 3 a na finálne výrobky kategórie 1 a 3. Spoločnosť Kafiléria, a. s., personálne prepojená so spoločnosťou VAS s. r. o., mala oprávnenie na asanáciu materiálu kategórie  3 a zvoz  materiálu kategórie 1 a 2 pre  VAS s. r. o. (pozn.: od 01. 08. 2006 bolo povolenie pre Kafilériu, a. s  na zvoz pozastavené na 6 mesiacov,  ku dňu 1.8.2007  bola  činnosť Kafilérie, a. s. rozhodnutím predstavenstva ukončená). 

 Z uvedených skutočností vyplýva, že účastníci konania, spoločnosti  N - ADOVA, spol. s r. o.,  a VAS s. r. o. majú oprávnenie pre podnikanie na rovnakom tovarovom relevantnom trhu veterinárnej asanácie materiálu kategórie 1, 2 a 3.

Kafilerické zariadenia pôsobiace v rámci trhu SR tradične poskytovali a poskytujú  služby veterinárnej asanácie takmer výlučne  pre domácich producentov ŽVP aj napriek dlhodobo voľným spracovateľským kapacitám. Údaje o množstve  spracovaných ŽVP, vrátane dovozov a vývozov, za roky 2006 a 2007 uvádza  nasledovná tabuľka.

Kategória  ŽVP	 Rok 2006
 celkom 	Z toho
	Rok 2007     celkom	
		N- ADOVA 
spol. s.r.o.	VAS s.r.o.		
Materiál  kat.1	18 928,27	10 000,79	14 256,11**	20 359,00	
Materiál  kat.2	12 309,32	 6 980,51		  8 857,50	
Materiál  kat.3	26 678,26	16 026,00* 
 	22 364,91	27 598,50	
spolu	57 915,85	21 297,30	36 621,02	56 815,00	
Zdroj: Štátna veterinárna a potravinová správa SR, Výročná správa r. 2006,
          Kafilérie VAS s.r.o, N - ADOVA, spol. s r.o.  – odpovede spis č.13,15
*pozn. – z  celkového množstva  16 026 t zvezených ŽVP materiálov kategórie 3 bolo 4919,12 t dovezených z Maďarska a následne 16 629,8 t ŽVP  odvezených na spracovanie do ČR.V kafilérii N- ADOVA spracovaných  celkom  materiál 3 len  4313 t.
**vrátane dovozu materiálu z ČR v objeme 13,46 t 

 	Za účelom zhodnotenia  možného širšieho geografického  vymedzenia  trhu, ako je územie SR, na ktoré poukázali účastníci konania, úrad skúmal reálne správanie sa  producentov ŽVP v roku 2006 a 2007, t. j. v akom množstve boli  producentmi ŽVP realizované vývozy ŽVP do kafilerických zariadení v susedných štátoch, ako alternatívna možnosť voči domácim kafilerickým  spoločnostiam.  

Vývoz  ŽVP do iných členských štátov Európskej únie upravuje Článok 8  Nariadenia č. 1774/2002, podľa ktorého je možné vyvážať nespracované aj spracované  ŽVP kategórie 1 a 2 len v prípade, pokiaľ kafiléria, ktorá má spracovať dovezené ŽVP, má na takúto činnosť písomné povolenie domovského štátu. V prípade materiálu kategórie 3 sa takéto povolenie nevyžaduje, je len oznamovacia povinnosť tuzemských producentov ŽVP voči Štátnej veterinárnej a potravinovej správe Slovenskej republiky (ďalej len „ŠVaPS“).

Vývoz ŽVP sleduje ŠVaPS v rámci medzinárodného veterinárneho  informačného systému. Zo získaných  podkladov o vývoze ŽVP producentmi ŽVP v roku 2006 vyplýva, že vývoz v kategórii 1 a 2, ktoré tvoria približne polovicu spracovaných ŽVP, bol cca 21 ton a v roku 2007 približne 426 ton. Uvedené množstvo predstavuje v pomere k ŽVP 1. a 2. kategórie spracovaných kafilerickými zariadeniami na území SR v roku 2006 - 31 237 ton - podiel 0,07 % a v roku 2007 podiel  1,46 % z 29 217 ton spracovaných kafilerickými zariadeniami na území SR. 

V prípade materiálu kategórie 3 sú údaje zo ŠVaPS len orientačné, zachytávajúce spracovanú aj nespracovanú surovinu, nakoľko, ako už bolo uvedené,  tento vývoz nepodlieha povoleniu, len oznamovacej  povinnosti.  Zistenie presných údajov by bolo možné len priamym oslovením  všetkých producentov, čo je vzhľadom na ich počet nereálne, avšak dostupné údaje majú dostatočnú vypovedaciu hodnotu.   

Z analýzy údajov týkajúcich sa vývozu materiálu 3. kategórie úrad získal  nasledovné informácie.	

V roku 2006 z celkového vývozu 25 713 ton spracovanej aj nespracovanej suroviny po odrátaní vývozu realizovaného spoločnosťou N - ADOVA, spol. s.r.o.,  pripadá  na vývoz ŽVP priamo producentmi ŽVP cca 4 083 ton. Z toho najväčší podiel pripadá na spoločnosť Hydina ZK, a. s., Košice, ktorej vývoz ŽVP na spracovanie a zneškodnenie bol podľa ŠVaPS, ako aj podľa údajov získaných  priamo od tejto spoločnosti, 3 564 ton. Na vývoz realizovaný inými producentmi ŽVP v SR teda pripadá len 519 ton, čo predstavuje 0,02 % podiel na ŽVP 3. kategórie spracovanej v roku 2006  kafilériami  v SR.

V roku 2007 predstavoval celkový vývoz 25 774 ton spracovanej aj nespracovanej  suroviny. Z toho najväčší podiel   pripadá na  vývoz spoločnosti JAV - AKC, s.r.o., Vlčany, ako vývozcu spracovanej suroviny v množstve 20 959 ton.  Tento podnikateľ vyváža spracovanú surovinu 3. kategórie buď na technické alebo kŕmne účely, nejde teda o vývoz na spracovanie do zahraničnej kafilérie.     Z ostatných vývozov (ak neberieme do úvahy podnikateľa  Hydina ZK, Košice, ktorého  vývoz ŽVP na spracovanie a zneškodnenie v zahraničí predstavuje  3473 ton) pripadá na ostatné vývozy približne 1342 ton spracovaného aj nespracovaného materiálu kategórie 3., čo je podiel 4,8 % na celkom spracovanom množstve ŽVP materiálu 3. kategórie v roku 2007  kafilériami  v SR.

Významný vplyv na efektívnosť poskytovania asanačnej služby majú dopravné náklady a množstvo asanovaného ŽVP pripadajúceho na jednu objednávku, preto vývoz  ŽVP na likvidáciu mimo trh SR pripadá  spravidla do úvahy len v prípade veľkých bitúnkov alebo poľnohospodárskych producentov a spracovateľov lokalizovaných v pohraničných oblastiach. Vývoz je možný v prípade prijateľnej vzdialenosti producenta od sídla zahraničnej kafilerickej spoločnosti s ohľadom na množstvo a periodicitu  prepravovaného ŽVP.  Uvedené potvrdzuje aj skutočnosť, že najvýznamnejší podiel na vývoze majú spoločnosti  Hydina ZK, a. s. Košice, ktorá bola v roku 2006, t. j. pred predmetnými zmenami na trhu veterinárnej asanácie, tretím najvýznamnejším dodávateľom ŽVP do  VAS s.r.o. (spoločnosť uviedla  vzdialenosť do 100 km ako ekonomicky efektívnu pre možný vývoz) a Tauris Danubius, a. s., Dunajská Streda, v roku 2006 najvýznamnejší  dodávateľ ŽVP do N - ADOVA, spol. s.r.o.  Z údajov získaných od  VAS s. r. o. (spis. materiál č. 15) a N - ADOVA, spol. s r.o. (spis. materiál č. 13) týkajúcich sa  najvýznamnejších producentov z hľadiska  množstva spracovávanej suroviny ŽVP je zrejmý výrazný nepomer v spracovávaných množstvách od ostatných  producentov ŽVP.  

Na základe uvedeného úrad dospel k záveru, že vývoz  ŽVP  producentmi  na spracovanie mimo trh SR, t. j. k možným konkurenčným kafilerickým spoločnostiam pôsobiacim v susedných  štátoch,  predstavuje nevýznamný  podiel. To znamená, že potenciálni konkurenti na susedným trhoch nepredstavujú pre rozhodujúci počet producentov ŽVP významné alternatívne riešenie potreby zabezpečenia asanačnej služby. 

  Úrad na základe vyššie uvedeného zhodnotenia  zistených skutočností určil relevantný trh z hľadiska vecného ako trh veterinárnej asanácie, z hľadiska geografického ako trh Slovenskej republiky. 

Účastníci správneho konania

Podľa § 3 ods. 2 zákona na účely tohto zákona podnikateľ je fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Podľa § 25 ods. 3 písm. a) zákona účastníkom konania v prípade dohody obmedzujúcej súťaž sú účastníci tejto dohody obmedzujúcej súťaž. 

Úrad určil ako účastníkov konania spoločnosti VAS s. r .o. a N - ADOVA, spol. s r. o., pričom dospel k záveru, že účastníci konania sú podnikateľmi v zmysle citovaného ustanovenia zákona.

Podnikateľ VAS s. r.o., IČO: 31 587 666, je spoločnosťou zapísanou v Obchodnom registri Okresného súdu  Žilina, vložka  číslo: 1232/L, oddiel Sro. dňa  17.06.1993 s predmetom podnikania, okrem iného, sprostredkovanie obchodu, výroba živočíšnych múčok, kafilerických prvkov a natívnych krmív, výkon  veterinárnej asanácie, nakladanie s odpadmi.

Podnikateľ N - ADOVA, spol. s r. o., IČO: 31 450 296, je spoločnosťou zapísanou v Obchodnom registri Okresného súdu  Nitra, vložka  číslo: 1365/N, oddiel Sro. dňa 06.04.1994 s predmetom podnikania, okrem iného, asanačný podnik, výroba hotových krmív, výroba hotového krmiva pre hospodárske zvieratá, sprostredkovanie obchodu poľnohospodárskych základných surovín, živých zvierat, textilných surovín a polotovarov a ďalšie činnosti.

Ako už bolo uvedené vyššie, obidvaja podnikatelia vykonávajú veterinárnu asanáciu na základe vydaného povolenia ŠVaPS.  Podnikateľ N – ADOVA, spol. s r.o., má oprávnenie na asanáciu materiálu kategórie 1, 2 a 3 a na finálne výrobky kategórie 1, spracovateľ VAS s.r.o. má oprávnenie na asanáciu materiálu kategórie 1, 2 a 3 a na finálne výrobky kategórie 1 a 3. Z uvedených skutočností vyplýva, že obidvaja účastníci konania podnikajú na rovnakom tovarovom relevantnom trhu v oblasti veterinárnej asanácie materiálu kategórie 1, 2 a 3.

Nakoľko úrad v tomto konaní posudzoval spoločný postup spoločností VAS s.r.o. a N - ADOVA, spol. s r.o., ktorý napĺňa skutkovú podstatu uvedenú v § 4 ods. 2 písm. a) zákona, pričom spoločnosť VAS - ADOVA, s.r.o. nie je účastníkom posudzovanej dohody, nemôže byť podľa § 25 ods. 3 písm. a) zákona ani účastníkom predmetného konania. 

Zistenia úradu

I.	Zmluvné vzťahy producentov  a spracovateľov ŽVP do roku 2007 

Producenti ŽVP a jednotlivé kafilérie uzatvárali v období rokov 2003 až 2006  zmluvy, predmetom ktorých bol záväzok prevádzkovateľa kafilerického zariadenia zabezpečiť odplatne pre objednávateľa (producenta živočíšneho odpadu) zber, zvoz, zneškodnenie a likvidáciu odpadov živočíšneho pôvodu (ďalej len „OŽP“) a ŽVP v zmysle právnych predpisov a záväzok objednávateľa odovzdať nebezpečný odpad prevádzkovateľovi a zaplatiť dohodnutú cenu.

Podľa podkladov predložených účastníkmi konania mala spoločnosť VAS s.r.o. v roku 2006 uzatvorené obchodné zmluvy o zbere, zvoze, zneškodnení a likvidácii OŽP a ŽVP celkom so 731 producentmi (členenie podľa kategórie živočíšneho odpadu) a spoločnosť N - ADOVA, spol. s r. o. s 992 producentmi,  z toho bolo 74 bitúnkov a výrobní mäsa, 826 poľnohospodárskych podnikov a 92 samostatne hospodáriacich roľníkov. Časť producentov mala uzatvorenú zmluvu tiež so spoločnosťou Kafiléria, a. s.
	Z podkladov, ktoré úrad získal v priebehu konania od jednotlivých producentov ŽVP možno konštatovať, že vzhľadom  k štruktúre a charakteru trhu podmienky z hľadiska pôsobenia konkurenčných účinkov vytvárali prakticky len spoločnosti VAS s. r. o. a N - ADOVA, spol. s r. o.  Každá z týchto spoločností uzatvárala  zmluvné vzťahy samostatne a obchodné podmienky dohodnuté zmluvne  jednotlivými kafilériami predstavovali prvok konkurencie na trhu veterinárnej asanácie. Dohodnuté podmienky fakturácie, cenníky, splatnosť faktúr, zmluvné pokuty, trvanie zmluvy, výpovedné lehoty a ostatné obchodné podmienky  obchodného vzťahu vykazovali u jednotlivých kafilerických spoločností určité rozdiely. Vypovedanie zmluvy zo strany producenta ŽVP a následné uzatvorenie  zmluvy s inou kafilerickou spoločnosťou sa  reálne uskutočňovalo.	   

Z uvedeného vyplýva, že významným prvkom z hľadiska súťažného prostredia  bola  existencia možnosti alternatívneho výberu, ktorú mali  producenti  ŽVP pri rozhodovaní sa o výbere kafilérie, s ktorou  uzatvoria zmluvu na základe zhodnotenia rôznych obchodných podmienok.

II.	Zmeny v zmluvných vzťahoch  v roku 2007

Od začiatku roka 2007 došlo k zmenám v zmluvných vzťahoch z iniciatívy  spoločnosti VAS s. r. o. a súčasne  spoločnosti  N - ADOVA, spol. s r. o. realizáciou nasledovných  postupných krokov.

1. 	Ukončenie zmluvných  vzťahov postupne  so  všetkými  producentmi ŽVP  zo strany   spoločnosti N - ADOVA, spol. s r. o.,  a  VAS s. r. o., prípadne Kafilérie, a. s.,  ktoré sa uskutočnilo u rozhodujúcej časti  zmlúv v období  január – marec 2007.
     
2. 	Založenie spoločnosti VAS - ADOVA, s. r. o. spoločenskou zmluvou  o založení spoločnosti s ručením obmedzeným zo dňa 30.01.2007 uzatvorenou medzi   MVDr. Jozefom Orčíkom, konateľom spoločnosti VAS s.r.o.  a Ing. Eugenom Árvayom, konateľom spoločnosti N - ADOVA, spol. s r. o.  Spoločnosť je zapísaná  v obchodnom registri Okresného súdu v Žiline, oddiel: Sro, vložka č. 18730/L, s dňom zápisu  09.03.2007.

3. 	Následne po zápise spoločnosti VAS – ADOVA, s. r. o. do obchodného registra boli spoločnosťou VAS – ADOVA, s. r. o. predkladané  návrhy nových zmlúv na odvoz a neškodné odstránenie ŽVP, a to všetkým bývalým zmluvným partnerom  spoločností VAS s. r. o. a N - ADOVA, spol. s r. o. Nové zmluvy obsahovali nový  systém usporiadania zmluvného vzťahu a nové, podstatne zvýšené ceny za túto službu.

Z podkladov a informácií, ktoré úrad získal v priebehu konania je možné vyvodiť záver, že  k vypovedaniu zmlúv  došlo v priebehu mesiacov január až marec 2007, a to buď výpoveďou zmluvy s výpovednou lehotou 2 mesiace zasielanou v januári 2007 alebo okamžitým odstúpením od zmluvy z dôvodu omeškania s úhradou splatnej faktúry zasielaným  v marci 2007. Napr.  korešpondencia týkajúca sa odstúpenia od zmlúv, resp. vypovedania zmlúv s odvolaním sa na prebiehajúce marketingové a organizačné zmeny s predpokladaným ukončením do 30 dní bola spoločnosťou N - ADOVA, spol. s r.o. zasielaná producentom ŽVP už v mesiaci január 2007 ako typový list zo dňa 24.01.2007. Zároveň bol v liste vyjadrený zámer pokračovať v zmluvných vzťahoch, k čomu však už došlo s novozaloženou spoločnosťou VAS - ADOVA, s.r.o.
 
Úrad sa obrátil na účastníkov konania listami 4014 a 4015/ PMÚ SR/2007 zo dňa 31.10.2007, pričom, okrem iného, úrad žiadal uviesť dôvody ukončenia zmlúv s producentmi ŽVP. 

 Obidve spoločnosti uviedli ako hlavný dôvod ukončenia  zmlúv porušovanie zmluvne dohodnutých podmienok spočívajúce v oneskorenom platení za poskytované služby, tzv. neplatiči, v ostatných cca 5 % prípadov sa jednalo o výpoveď v súlade  so zmluvne dohodnutými podmienkami. 

V rámci skúmania procesu vypovedania zmlúv úrad  zistil, že  napr.  v prípade  podnikateľa Tauris, a. s. Rimavská Sobota bola zmluva s N - ADOVA, spol. s.r.o. uzatvorená dňa 21.8.2006 a následne vypovedaná začiatkom roka 2007. Obdobne v prípade podnikateľa PM Zbrojníky, a.s. bola zmluva s N – ADOVA, spol. s r.o. uzatvorená 26.11.2006 a následne v januári 2007 vypovedaná, z čoho možno vyvodiť záver, že  koncom roka  2006 ešte pôsobili podnikatelia VAS  s.r.o. a N – ADOVA, spol. s r.o. ako konkurenti a v priebehu januára 2007 došlo k dohode o organizačných a marketingových zmenách, ktorého výsledkom bol proces ukončenia zmluvných vzťahov s producentmi ŽVP a založenie spoločnosti VAS - ADOVA, s.r.o.

Zdôvodnenie  vypovedania zmlúv s producentmi ŽVP, ktoré predložili úradu  účastníci konania, hodnotí úrad ako účelové, a to na základe  týchto  skutočností: 
-  zmluvy boli vypovedané aj  so spoločnosťami, ktoré neboli neplatičmi,
- následne boli s návrhmi nových zmlúv, už spoločnosťou VAS – ADOVA, s.r.o., oslovení všetci producenti, t. j. aj predchádzajúci neplatiči,
- v samotných výpovediach je uvádzaný ako dôvod, cit.: „prebiehajúce  marketingové a organizačné  zmeny, ktoré budú ukončené v priebehu 30 dní...“ .

V tejto súvislosti úrad konštatuje, že proces vypovedania zmlúv so všetkými producentmi ŽVP na jednej strane ohrozuje podnikateľskú činnosť týchto producentov, na druhej strane by však rozviazanie zmluvných vzťahov so všetkými dodávateľmi na trhu s fungujúcou konkurenciou nebolo ekonomicky racionálne a mohlo by byť pre podnikateľa, v tomto prípade kafilérie, likvidačné, nakoľko bývalí zmluvní partneri by mohli prejsť ku konkurencii.

Úrad dospel  k záveru, že postup spoločností VAS s. r. o. a  N - ADOVA, spol. s r. o.  bol možný len v kontexte spoločne dohodnutých zmien poskytovania služieb na trhu veterinárnej asanácie medzi týmito podnikateľmi, ktorí dovtedy pôsobili na predmetnom trhu ako konkurenti. 

III.	Podnikateľ VAS -  ADOVA, s. r. o.
 
Ako už bolo uvedené, spoločnosť VAS - ADOVA, s. r. o. bola založená  Spoločenskou zmluvou o založení spoločnosti s ručením obmedzeným zo dňa 30.01.2007 uzatvorenou medzi  MVDr. Jozefom Orčíkom  a Ing. Eugenom Árvayom. 

Zakladateľmi spoločnosti a jedinými vlastníkmi sú MVDr. Jozef Orčík   s peňažným vkladom predstavujúcim 60 % na základnom imaní spoločnosti a Ing. Eugen Árvay s peňažným vkladom predstavujúcim 40 % na základnom imaní spoločnosti. 

Z výpisu z obchodného registra spoločností VAS s. r.o.  a N - ADOVA, spol. s. r. o. vyplýva, že:  

- MVDr. Jozef Orčík bol od 02.05.2001  jediným spoločníkom  a zároveň jediným konateľom spoločnosti VAS s. r. o. MVDr. Jozef Orčík je od 28.06.2007 33,3 % - ným spoločníkom spoločnosti VAS s. r. o., pričom  podiel 66,6 % na základnom imaní  vlastní   spoločnosť  VAS TRADE, s. r. o., ktorej jediným spoločníkom je MVDr.  Jozef Orčík. 

- Ing. Eugen Árvay bol od 27.10.2006 spoločníkom s 36 %-ným podielom na základnom imaní spoločnosti a zároveň jediným konateľom spoločnosti N - ADOVA, spol. s r.o.  Od 18.10.2007 je 70,98 % - ným spoločníkom a jediným konateľom  spoločnosti N - ADOVA, spol. s r.o. 
 
Z uvedeného vyplýva, že od  založenia spoločnosti VAS - ADOVA, s. r. o.   je MVDr. Jozef  Orčík jediným  konateľom spoločnosti VAS s. r. o. a Ing. Eugen Árvay jediným konateľom spoločnosti N - ADOVA, spol. s r. o. a zároveň sú obidvaja konateľmi spoločnosti VAS - ADOVA, s. r. o. Na základe tejto skutočnosti úrad dospel k záveru, že prostredníctvom týchto osôb a ich prepojenia so všetkými troma subjektmi došlo k súhlasnému prejavu vôle v rámci pôsobenia týchto subjektov na trhu veterinárnej asanácie.

Pre úplnosť uvádzame, že na mimoriadnom valnom zhromaždení VAS – ADOVA, s.r.o. dňa 02.04.2008 spoločníci podnikateľa  VAS - ADOVA, s.r.o. previedli svoje obchodné podiely na tretie osoby. Zároveň bola schválená zmena názvu spoločnosti a sídla spoločnosti na ASANÁCIA, s. r. o., so sídlom 117, Trebostovo 038 41. V ďalšom texte úrad uvádza pôvodný názov spoločnosti, nakoľko uvedené zmeny boli úradu predložené do vydania rozhodnutia len  ako fotokópia  potvrdenia  okresného súdu v Žiline zo dňa 23.4.2008 o prijatí návrhu na začatie konania vo veci  návrhu na zápis zmeny do obchodného registra. 

IV.	Zmena podmienok na trhu veterinárnej asanácie z hľadiska producentov ŽVP

Vyššie uvedený postup podnikateľov VAS s. r. o. a N - ADOVA, spol. s r. o. predstavuje na trhu veterinárnej asanácie podstatnú zmenu pre producentov ŽVP. Producenti ŽVP môžu uzatvoriť zmluvný vzťah v rámci trhu SR výlučne so spoločnosťou VAS - ADOVA, s.r.o., ktorá predstavuje sprostredkovateľa služby veterinárnej asanácie a taktiež rozhoduje o mieste likvidácie ŽVP v konkrétnej kafilérii, a to buď VAS s. r. o.  alebo N - ADOVA, spol. s r.o.  

Ako uviedli producenti ŽVP neuzatvorenie zmluvy so spoločnosťou VAS - ADOVA, s. r. o. je pre nich likvidačné a preto boli nútení akceptovať  stanovené obchodné podmienky, ktoré pre producentov predstavujú predovšetkým zvýšenie cien za asanáciu u niektorých kategórií ŽVP takmer o 100% a faktické rozdelenie trhu, nakoľko spoločnosť VAS - ADOVA, s. r. o. rozhoduje, kde budú ŽVP jednotlivých producentov spracovávané. To predstavuje zmenu oproti predchádzajúcemu stavu, kedy samotní producenti mali možnosť výberu na základe zhodnotenia cien a obchodných podmienok jednotlivých kafilerických spoločností. Vyjadrenia producentov ŽVP sú súčasťou spisu vedeného k predmetnému konaniu.

V.	Posúdenie zmien  z hľadiska  konkurenčného  prostredia

Vyššie uvedený postup podnikateľov VAS s.r.o. a N – ADOVA, spol. s r.o.  predstavuje na trhu veterinárnej asanácie podstatnú zmenu z hľadiska pôsobenia súťažného prostredia, ktoré prakticky prestalo existovať. Vznikom spoločnosti VAS – ADOVA, s. r. o. sa vytvoril mechanizmus zabezpečujúci spoločný nákup ŽVP pre spoločnosti, ktoré boli predtým konkurentmi. Pre   spoločnosti na strane dopytu po službe veterinárnej asanácie tým zanikla možnosť výberu dodávateľa tejto služby na základe porovnania obchodných podmienok, čo znamená praktické vylúčenie  súťaže. 

Spoločnosti  VAS - ADOVA, s. r. o., VAS s.r.o. a N - ADOVA, spol. s r. o.   sú vzájomne prepojené personálne a ekonomicky. Spoločnosť VAS - ADOVA, s. r. o. fakturuje producentom ŽVP za zber, zvoz a zabezpečenie neškodného odstránenia  ŽVP. Spoločnosti VAS s. r. o. a N – ADOVA, spol. s r. o. plnia  funkciu vlastného výkonu veterinárnej asanácie, ako dodávatelia tejto služby  pre spoločnosť VAS - ADOVA, s. r. o. a tieto výkony fakturujú spoločnosti VAS - ADOVA, s.r.o. podľa skutočne spracovanej suroviny.

 Hoci predmet činnosti  VAS - ADOVA, s.r.o. v zmysle výpisu z obchodného registra je, okrem iného, sprostredkovanie obchodu, služieb a výroby v rozsahu voľných živností, vedenie účtovníctva, výkon veterinárnej asanácie a nakladanie s nebezpečným odpadom,  spoločnosť reálne nakladanie s odpadom ani asanáciu  nevykonáva, podľa vyjadrenia MVDr. Orčíka zamestnáva tri účtovníčky zabezpečujúce účtovníctvo  spoločnosti VAS - ADOVA, s. r. o.

Z uvedeného mechanizmu vyplýva, že:
•	čím vyššie ceny  sú stanovené na úrovni  vzťahov VAS - ADOVA, s.r.o. s producentmi ŽVP, tým  viac  môže byť  hradené za  výkon  asanácie spoločnostiam VAS s.r.o. a N - ADOVA, spol. s r. o.,
•	podiel ŽVP, ktorý je spoločnosťou VAS - ADOVA, s. r. o.  prerozdelený na  likvidáciu do  VAS s. r. o. alebo  N - ADOVA, spol. s r. o.,  priamo ovplyvňuje  ekonomiku týchto spoločností.    

Na základe týchto skutočností úrad dospel k záveru, že uvedené spoločnosti  majú spoločný ekonomický záujem a táto skutočnosť má priamy vplyv na  podmienky na trhu veterinárnej asanácie, predovšetkým na  stanovenie úrovne cien za asanačné služby a ostatné podmienky  zmluvných vzťahov s producentmi ŽVP. 

Vyššie uvedené zmeny na trhu veterinárnej asanácie majú priamy negatívny vplyv na konkurenčné prostredie na predmetnom trhu. Jedná sa fakticky o vylúčenie hospodárskej súťaže, vrátane cenovej konkurencie, ako rozhodujúceho nástroja  hospodárskej súťaže, nakoľko alternatívne možnosti ponuky služby asanácie pre rozhodujúcu  časť producentov ŽVP neexistujú.

VI.	Zhodnotenie   konania podnikateľov VAS, s.r.o. a N – ADOVA, spol. s r.o.,  z hľadiska § 4 ods. 1 zákona

Podľa § 4 ods. 1 zákona dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak tento zákon neustanovuje inak. 

Dohodou podnikateľov na účely tohto zákona je podľa § 4 ods. 2 písm. a) zákona každý ústny alebo písomný súhlasný prejav vôle jej účastníkov, ako aj iný súhlasný prejav vôle vyvodený z ich konania.

Podľa § 4 ods. 3 zákona je zakázaná najmä dohoda obmedzujúca súťaž, ktorá obsahuje
a) priame alebo nepriame určenie cien tovaru alebo iných obchodných podmienok,
b) záväzok obmedzenia alebo kontroly výroby, odbytu, technického rozvoja alebo investícií,
c) rozdelenie trhu alebo zdrojov zásobovania,
d) záväzok účastníkov dohody, že voči jednotlivým podnikateľom budú pri zhodnom alebo porovnateľnom plnení uplatňovať rozdielne podmienky, ktorými sú alebo môžu byť títo podnikatelia znevýhodňovaní v súťaži,
e) podmienenie uzatvárania zmlúv tak, aby zmluvné strany prijali ďalšie záväzky, ktoré povahou alebo podľa obchodných zvyklostí nesúvisia s predmetom týchto zmlúv, alebo
f) znaky koluzívneho správania, v ktorého dôsledku podnikatelia koordinujú svoje správanie, najmä v procese verejného obstarávania.

	Aj keď spolupráca medzi konkurentmi nie je vylúčená, podstatné pri jej  posúdení je zhodnotenie takých faktorov, akými sú oblasť a cieľ spolupráce, charakter  spoločných aktivít a miera do akej spájajú svoje aktivity. Tieto faktory sú posudzované práve z hľadiska zhodnotenia, do akej miery negatívne ovplyvnia súťažné parametre, predovšetkým cenu. 

Úrad dospel k záveru, že konanie podnikateľov N – ADOVA, spol. s r. o. a VAS s.r.o. na relevantnom trhu výkonu veterinárnej asanácie v rámci SR spočívajúce v ukončení zmluvných vzťahov s producentmi živočíšneho odpadu, stanovení jednotnej ceny za služby veterinárnej asanácie a zavedení organizačných a marketingových zmien prostredníctvom spoločnosti VAS - ADOVA, s.r.o. je dohodou obmedzujúcou hospodársku súťaž podľa § 4 ods. 1 písm. a) a c) zákona. 

Podľa § 33 zákona úrad vyzval listami č. 1035 a 1035/1/PMÚ SR/2008 zo dňa 17. 03. 2008 účastníkov konania pred vydaním rozhodnutia vo veci, aby sa ústne alebo písomne vyjadrili k jeho podkladu a k spôsobu jeho zistenia, prípadne aby navrhli jeho doplnenie a podal im informáciu o  záveroch prešetrovania, ku ktorým úrad na základe jemu dostupných informácií  a podkladov dospel. 

Účastník konania VAS s. r. o. odpovedal na túto výzvu listom č.1394 doručeným úradu dňa 09. 04. 2008.  

V prvej časti účastník konania VAS s. r. o. namieta prejudikovanie rozhodnutia,  porušenie práva na spravodlivý proces, absenciu nestrannosti úradu, porušenie  § 3 ods. 2 správneho poriadku, keďže, ako uvádza, počas celého konania  nebol informovaný o konkrétnych faktoch a dôkazoch, ktoré úrad viedli k jeho záverom.

K uvedenému úrad uvádza, že sa v rámci konania riadil relevantnými ustanoveniami  zákona, ako aj zákona č. 71 /1967 Zb. o správnom konaní v znení neskorších predpisov (ďalej len „správny poriadok“). V priebehu konania neboli porušené žiadne ustanovenia správneho poriadku tak, ako ich uvádza účastník konania. Úrad v súlade s vyššie uvedenými právnymi normami zabezpečil v priebehu konania podklady relevantné pre rozhodnutie vo veci. Účastník konania bol oboznámený s podkladmi predmetného správneho konania a bola mu daná možnosť vyjadriť sa k nim a navrhovať doplnenie, taktiež využil svoje právo oboznámiť sa  so spisovým materiálom, čo je  v súlade s namietaným  § 3 ods. 2 správneho poriadku. Nakoľko podklady rozhodnutia boli oznámené ako predbežné závery úradu, nie je uvedený postup možné označiť ako prejudikovanie rozhodnutia. 

Ďalšia námietka VAS s.r.o. sa týka geografického vymedzenia relevantného trhu, ktoré je podľa účastníka konania nesprávne určené ako trh SR, nakoľko dodávatelia týchto služieb sú spôsobilí poskytovať ich aj v zahraničí a tieto aj poskytujú a producenti ich aj využívajú v rámci  spoločenstva, a teda  relevantný trh mal byť stanovený z hľadiska geografického ako celé územie spoločenstva. S týmto súvisí aj námietka, týkajúca sa konštatovania úradu, že podmienky z hľadiska pôsobenia konkurenčných účinkov vytvárali prakticky len spoločnosti VAS, s. r.o. a N - ADOVA, spol.  s r.o.

Podnikateľ VAS s. r. o. uvádza, že, cit.: ..... producenti  odpadov  ŽVP  sú schopní sa v krátkej dobe preorientovať na iných spracovateľov so zanedbateľnými dodatočnými nákladmi na spoločnosti umiestnené v rámci spoločenstva, a to napr.  na území ČR, Poľska, Maďarska, čo vyplýva z konania producentov ŽVP....,  ktorí obchodujú a vykonávajú vývoz so ŽVP  mimo  územie  SR.“

Úrad v tejto súvislosti uvádza, že z odpovedí úradom oslovených producentov a z údajov o vývozoch ŽVP v žiadnom prípade nie je možné pre rozhodujúcu časť producentov vyvodiť záver, ktorý uvádza účastník konania.  Dôkazom toho sú údaje o množstvách skutočne realizovaných vývozov ŽVP producentmi v porovnaní s celkovým množstvom vyprodukovaného ŽVP. V prípade podnikateľa TAURIS DANUBIUS, a. s. Dunajská  Streda, ktorého uvádza účastník konania ako príklad vývozu ŽVP, ide o najvýznamnejšieho producenta ŽVP, u ktorého sa prípadný vývoz realizuje, vzhľadom na vyvážané množstvo, za podstatne výhodnejších podmienok, ako u malých subjektov, ktorí tvoria podstatnú časť producentov ŽVP. Taktiež v prípade Hydinár, a. s. Gbely ide, okrem  množstva ŽVP, aj o  výhodu sídla blízko hraníc, kedy úrad  možný vývoz taktiež nevylúčil.

Úrad  pri stanovení  relevantného trhu  v časti  relevantný trh  podrobne uviedol na základe  akých podkladov a súvislostí dospel k predmetnému vymedzeniu relevantného trhu a na svojich záveroch trvá.   

 Účastník konania ďalej spochybňuje konštatovanie úradu, že založeniu  spoločnosti VAS - ADOVA, s.r.o. bezprostredne predchádzalo ukončenie  zmluvných vzťahov zo strany N - ADOVA, spol. s r.o. a VAS s.r.o. so všetkými zmluvnými producentmi ŽVP. Zároveň uvádza, že k ukončovaniu zmlúv došlo aj v roku 2006, resp. sčasti roku 2007, a to aj zo strany samotných producentov, čo potvrdzuje tabuľkou s údajmi o 12 producentoch, z ktorých viacerí vypovedali zmluvu s VAS s.r.o. z vlastnej  vôle.  

Úrad k tejto námietke uvádza, že zmluvný systém každého z účastníkov  konania predstavuje súbor zmlúv s rôznym časovým obdobím uzatvárania a charakterom a priebehom zmluvného vzťahu. Zmluvné strany každej z týchto zmlúv  sa riadia ustanoveniami  zmluvy  a tieto umožňujú,  okrem iného,  z rôznych dôvodov aj ukončiť zmluvný vzťah niektorou zmluvnou stranou. Úrad netvrdí, že  k ukončeniu zmlúv nedochádzalo aj v období predchádzajúcom relevantnému obdobiu. Nebolo úlohou úradu podrobne skúmať jednotlivé akty vypovedania zmlúv v dlhodobejšom časovom úseku, nakoľko to nebolo účelné z hľadiska vecnej podstaty.

 Priebeh ukončovania zmlúv v relevantnom období hodnotí úrad ako  prebiehajúci proces, avšak s iným charakterom ukončovania zmlúv v porovnaní  s predchádzajúcimi ukončovaniami zmlúv. Ukončovanie zmlúv v relevantnom období  bolo súčasťou organizačných a marketingových zmien, ako je uvedené v samotných výpovediach zmlúv. Predmetné konštatovanie úradu vychádzalo aj zo skutočnosti, že  viacerým producentom, ktorých úrad oslovil, bolo vypovedanie zmluvy oznámené listom zo dňa 24.01.2007, ako typovým listom zasielaným producentom ŽVP  spoločnosťou N - ADOVA, spol. s r.o., čo bolo bezprostredne pred založením spoločnosti VAS - ADOVA, s. r. o. dňa 30.01.2007. Samotné vypovedanie zmlúv  začiatkom roka 2007 bolo uvedené aj v podaniach  adresovaných úradu. 

Podstatná z hľadiska posúdenia konania účastníkov konania je skutočnosť, že  zmluvy boli postupne vypovedané obidvomi kafilerickými spoločnosťami so všetkými producentmi ŽVP a nové zmluvy mohli byť uzatvárané len so spoločnosťou VAS - ADOVA, s.  r. o.  

 K zoznamu producentov uvedených zo strany VAS s.r.o. ako príklad  producentov, ktorí samotní odstúpili od zmluvy so spoločnosťou VAS s.r.o. v predchádzajúcom období úrad uvádza, že títo následne uzatvorili zmluvu s podnikateľom N – ADOVA, spol. s r.o., ako napr. uvádzané  spoločnosti  Sorbel s.r.o., Hažlín, Agrovýkrm Rybany s.r.o., Rybany, DALTON, spol. s r.o. Košice,  Tauris, a. s., Rimavská Sobota, PM Zbrojníky, a. s., Banská Bystrica, Svaman, s.r.o., Myjava, čo len dokumentuje stav na trhu veterinárnej asanácie pred predmetnými zmenami, kedy producenti mali možnosť ukončiť zmluvný vzťah s jednou  kafilerickou spoločnosťou  a prejsť k druhej, čo bolo znakom konkurencie.  

K námietke podnikateľa VAS s.r.o., že úrad sa vôbec nezaoberal ďalšími podnikateľmi pôsobiacimi v súčasnosti na trhu zberu, zvozu, likvidácie ŽVP, a to napr. spoločnosťami FÚRA, s.r.o., Rozhanovce, KOSIT, a. s., Košice, úrad uvádza, že predmetné spoločnosti sú prepravné spoločnosti, ktoré majú povolenie  príslušných regionálnych veterinárnych a potravinových správ vydané len na prepravu ŽVP a v žiadnom prípade nie sú alternatívou pre zabezpečenie komplexnej služby veterinárnej asanácie. 

Spoločnosť VAS s.r.o. ďalej namietala, že úrad dospel k svojim záverom vo vzťahu k rozhodujúcej časti producentov ŽVP, pričom nie je zrejmé, ako úrad  k uvedenému zisteniu prišiel, nakoľko na trhu v rámci SR pôsobí viac ako 1000 producentov odpadov, pričom úrad mal k dispozícii vyjadrenia cca 20 producentov ŽVP, čo nepredstavuje ani 1 % z celkového počtu. Úrad k tejto námietke uvádza, že podľa údajov, ktoré mal úrad k dispozícii, vrátane vyjadrenia MVDr. Orčíka, počet producentov v rámci SR je približne 2400. Nie je reálne ani potrebné získavať údaje oslovením všetkým producentov ŽVP. Úrad mal, okrem iného, v prípade podnikateľa VAS s. r. o. k dispozícii údaje od dvadsiatich najvýznamnejších producentov ŽVP  a v prípade podnikateľa N – ADOVA, spol. s r.o. údaje od dvadsiatich najvýznamnejších za každú sledovanú podskupinu producentov ŽVP. Tento počet považuje úrad za dostatočný pre vyvodenie svojich záverov, aj z dôvodu, že ostatní producenti ŽVP sú menej významní. 

Podnikateľ N – ADOVA, spol. s r.o. sa k výzve úradu vyjadril listom č.1671 doručeným úradu dňa 25.04.2008. Súčasťou  predmetného vyjadrenia  bola žiadosť o vylúčenie z prejednania a rozhodovania v predmetnej veci pracovníčky úradu, uvedenej v liste č. 1035/PMÚ SR/2008 - Výzva úradu pred vydaním rozhodnutia -  ako  pracovníčka, ktorá vec vybavuje. 

 Nakoľko bolo potrebné rozhodnúť vo veci predloženej žiadosti účastníka konania, úrad požiadal v súlade s § 30 zákona predsedníčku Protimonopolného úradu Slovenskej republiky  o predĺženie lehoty potrebnej na vydanie rozhodnutia do 15. júna 2008.

Z vecného hľadiska účastník konania N – ADOVA, spol. s r. o. namietal     úplnosť subjektov pôsobiacich na trhu veterinárnej asanácie, z ktorých úrad vychádzal pri konštatovaní konkurenčného prostredia v rokoch  2003 – 2006, pričom uvádza ako ďalšie subjekty s predmetom činnosti asanácia, resp. likvidácia živočíšnych odpadov, napríklad spoločnosti Kafiléria, a.s. Senec a FÚRA s.r.o., Rozhanovce a zároveň poukazuje na vykonávanie asanácie aj zahraničnými spoločnosťami. 

K predmetnej námietke úrad uvádza, že podnikateľ Kafiléria, a. s. Senec, ako spoločnosť personálne prepojená s VAS s. r. o., je uvádzaná v odôvodnení tohto rozhodnutia a bola uvedená aj vo výzve, ako podnikateľ pôsobiaci na trhu veterinárnej asanácie, s ktorou mala časť producentov ŽVP uzatvorené zmluvy a ktorého činnosť bola ukončená k 01.08.2007. K podnikateľovi FÚRA, s.r.o., Rozhanovce sa úrad už vyjadril vyššie v časti námietok VAS s.r.o. V časti relevantný trh je tiež podrobne analyzovaná prípadná asanácia kafilerickými spoločnosťami v zahraničí.     

V ďalšej námietke účastník uvádza, že nie je zrejmé, z akého dokumentu úrad dospel  k záveru, že   producenti ŽVP môžu v súčasnosti uzatvoriť zmluvu výlučne so spoločnosťou VAS – ADOVA, s. r .o. Taktiež podľa účastníka konania nie je pravda, že  by spoločnosť N – ADOVA, spol. s r.o. ukončila  všetky  zmluvné vzťahy, tiež zo žiadneho dokumentu  nevyplýva, že by  spoločnosť odmietla uzatvoriť zmluvy s producentmi ŽVP, avšak žiadny návrh na pokračovanie  zmluvného vzťahu, resp.  uzatvorenie nového zmluvného vzťahu  neobdržala. 

Tak ako je uvedené v príslušnej časti odôvodnenia tohto rozhodnutia úrad vychádzal zo súboru získaných podkladov, informácií a vyjadrení účastníkov konania, vyjadrení producentov ŽVP a ďalších oslovených subjektov. Všetky tieto dokumenty  sú súčasťou spisového materiálu vedeného v konaní.

Uloženie pokuty

Z vyššie  uvedených skutočností vyplýva, že konanie podnikateľov VAS s.r.o. a N - ADOVA, spol. s r.o. je dohodou obmedzujúcou súťaž podľa § 4 ods. 1  písm. a) a c) zákona, ktorá je zakázaná.

Podľa § 38 ods. 1 zákona úrad za porušenie ustanovení § 4 ods. 1 uloží pokutu podnikateľovi do 10 % z obratu za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk. 

Podľa § 38 ods. 4 zákona je predchádzajúcim účtovným obdobím rok predchádzajúci roku, v ktorom je vydané rozhodnutie úradu, teda v  tomto prípade  rok 2007. Obrat  podnikateľa  VAS s.r.o.  za rok 2007 bol 199 739 tis. Sk.   Obrat podnikateľa  N - ADOVA, spol. s r.o. za rok 2007 bol 167 243 tis. Sk.

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

Z vyššie uvedeného vyplýva, že úrad hodnotí protiprávne konanie podľa kritérií určených v § 38 ods. 10 zákona, pričom hodnotenie deliktu z pohľadu jednotlivých kritérií sa vykonáva v súlade so zásadou správnej úvahy, pričom je úrad viazaný hornou hranicou na uloženie pokuty, t. j. 10 % z celkového obratu.

Zmyslom sankcie je jednak potrestanie podnikateľa, resp. podnikateľov za ich konanie v rozpore so zákonom a jednak odstrašenie podnikateľa od ďalšieho protisúťažného konania. Pokuta má zároveň plniť funkciu individuálnej, ako aj generálnej prevencie. Je teda nevyhnutné, aby pokuta bola určená v takej výške, ktorá najlepšie odráža všetky uvedené aspekty.

V súlade s Metodickým pokynom na ukladanie pokút, ktorým sa úrad riadi pri uložení pokuty v konaniach s účinnosťou od 1.1.2008 (ďalej len „metodický pokyn“), úrad ako východisko pri určení pokuty berie tzv. relevantný obrat podnikateľa.

	Relevantným obratom sa rozumie obrat za predaj tovarov a služieb, ktorých sa narušenie alebo obmedzenie súťaže priamo alebo nepriamo týka, a to na  vymedzenom priestorovom relevantnom trhu. Úrad pritom zohľadňuje relevantný obrat dosiahnutý za posledné uzavreté účtovné obdobie, v ktorom sa podnikateľ dopustil porušovania, t. j. v tomto prípade rok 2007. Ide o zohľadnenie tej časť  obratu, ktorý objektívne odráža skutočnú ekonomickú situáciu počas doby, keď dochádzalo k porušovaniu, (resp. dosiahnutého v priamej súvislosti s porušením). Uvedené je v súlade s princípom, aby podnikateľ bol za svoje konanie potrestaný adekvátne spáchanému porušovaniu.
 
Na základe údajov účastníkov konania v prípade podnikateľa VAS s.r.o. ide o obrat  [...OT... ] Sk a v prípade N - ADOVA, spol. s r.o. obrat [...OT...] Sk. 
	
Úrad v prvom rade hodnotil závažnosť protiprávneho konania. Pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. 

V tomto konkrétnom prípade povaha porušovania ustanovení zákona spočíva v samotnom postupe  podnikateľov VAS s. r. o. a N - ADOVA,  spol. s r.o.,  ktorého reálnym vyjadrením bolo rozdelenie trhu a priame určovanie cien prostredníctvom spoločnosti VAS - ADOVA, s. r. o. a jej činnosti na trhu veterinárnej asanácie. Konanie nazvané samotnými účastníkmi konania ako organizačné a marketingové zmeny na trhu veterinárnej asanácie bolo spoločne dohodnuté a realizované podnikateľmi VAS s. r. o. a N – ADOVA, spol. s r. o., ktorí boli na vymedzenom relevantnom trhu v postavení konkurentov a svoju obchodnú stratégiu mali stanovovať nezávisle.

Dôsledkom tohto konania je súčasná štruktúra vymedzeného relevantného trhu, v rámci ktorej podnikatelia VAS s.r.o. a N - ADOVA, spol. s r. o., ako jediné  kafilerické spoločnosti na Slovensku, prestali fungovať ako konkurenti a plnia  funkciu vlastného výkonu veterinárnej asanácie len  ako dodávatelia tejto služby  pre  nimi spoločne  vytvorenú spoločnosť VAS - ADOVA, s. r. o.

 Úrad  bral do úvahy tiež skutočnosť, že sa v tomto prípade jedná o trh, na ktorom pre rozhodujúcu časť producentov ŽVP neexistujú iní efektívni konkurenční poskytovatelia služieb veterinárnej asanácie. Konaním spoločností VAS s.r.o. a N - ADOVA, spol. s r. o. došlo prakticky k vylúčeniu hospodárskej súťaže na predmetnom relevantnom trhu, vrátane vylúčenia cenovej konkurencie, ako rozhodujúceho nástroja hospodárskej súťaže. Cena za asanačnú službu sa prestala reálne vytvárať v konkurenčnom prostredí, je stanovovaná na základe horizontálnej dohody účastníkov konania prostredníctvom spoločnosti VAS - ADOVA, s. r. o. a vyjadruje spoločné ekonomické záujmy týchto podnikateľov.

Akékoľvek dohody smerujúce k spoločnej cenovej politike konkurentov spadajú svojou povahou do kategórie závažných praktík. Cenová súťaž je veľmi dôležitá, udržuje ceny tovarov a služieb na konkurenčnej úrovni, napomáha optimálnej alokácii zdrojov a tak prináša prospech pre spotrebiteľov. 
	
Pokiaľ ide o dopad na trh, úrad bral do úvahy skutočnosť, že v dôsledku spoločného postupu účastníkov konania došlo k reálnemu zvýšeniu cien za asanáciu ŽVP, a to u všetkých druhov odpadu, u niektorých až o 100 %. Z toho vyplýva, že protiprávne konanie malo priamy negatívny dopad na producentov ŽVP.

Rozhodovanie spoločnosti VAS - ADOVA, s. r. o., ktorá je sprostredkovate-ľom služby veterinárnej asanácie a rozhoduje o konkrétnej kafilérii, kde budú ŽVP jednotlivých producentov spracovávané a zneškodnené, predstavuje vylúčenie možnosti výberu kafilérie pre producentov ŽVP. Je to podstatná zmena oproti predchádzajúcemu stavu, kedy samotní producenti ŽVP mali možnosť na základe zhodnotenia cien a obchodných podmienok rozhodnúť, s ktorou kafilériou uzatvoria zmluvu o asanácii, a tým aj o konečnom mieste spracovania a likvidácie ŽVP. 

Vyššie uvedené konanie má pritom reálny dopad na celý slovenský trh veterinárnej asanácie, zasahuje všetky kategórie producentov ŽVP, t. j. bitúnky, poľnohospodárske subjekty, spracovateľov mäsa a pod., ako aj všetky kategórie ŽVP, ktoré podliehajú asanácii.

Na základe vyššie uvedených skutočností úrad považuje konanie podnikateľov VAS s.r.o. a N - ADOVA,  spol. s r.o. za veľmi závažné. 

Ďalej úrad pri ukladaní pokuty hodnotil dĺžku trvania porušovania zákona. Z hľadiska dĺžky obdobia porušovania súťažných ustanovení zákona možno konanie účastníkov konania ohraničiť minimálne obdobím od založenia spoločnosti VAS - ADOVA, s. r. o., t. j. od 30.01.2007. Z charakteru zmien uskutočnených  v spoločnosti VAS - ADOVA, s. r. o.  (vlastnícke zmeny, zmena názvu a sídla spoločnosti), ktoré boli úradu predložené v rámci vyjadrenia k výzve podnikateľom N - ADOVA, spol. s r.o., nevyplýva zároveň zmena súčasnej podoby výkonu veterinárnej  asanácie. Nie je teda možné konštatovať ukončenie praktiky, ktorá trvá do súčasnosti. Dĺžka trvania porušovania zákona predstavuje v čase vydania rozhodnutia obdobie necelého jeden a pol roka.

Po zhodnotení skutočností súvisiacich s výškou relevantného obratu, závažnosťou a dĺžkou trvania porušovania zákona úrad pristúpil k stanoveniu základnej sumy pokuty.

Podľa metodického pokynu sa základná suma pokuty stanoví na základe súčinu relevantného obratu a percenta určeného na základe závažnosti porušovania zákona /v rozsahu do 30%/, pričom následne sa tento súčin prenásobí počtom rokov, počas ktorých k porušovaniu zákona dochádzalo. Obdobie kratšie ako 6 mesiacov sa berie ako pol roka, obdobie  dlhšie  ako 6 mesiacov sa berie ako celý rok. 

Na základe zhodnotenia okolností tohto prípadu sa úrad pri stanovení základnej sumy pokuty priklonil v zmysle metodického pokynu k uloženiu percentuálneho koeficientu za závažnosť na úrovni  15 %.

V čase vydania rozhodnutia je obdobie trvania porušovania zákona kratšie ako jeden a pol roka, t. j. suma pokuty určená po zohľadnení závažnosti konania sa z titulu dĺžky trvania násobí koeficientom 1,5.   

Úrad v tomto prípade nezistil žiadne skutočnosti, ktoré by mohli byť zohľadnené  ako poľahčujúce alebo priťažujúce okolnosti a ktoré by mohli mať za následok úpravu základnej  sumy pokuty určenej po zohľadnení závažnosti a dĺžky trvania porušovania.

Celková výška pokuty by v tomto prípade predstavovala pre podnikateľa VAS s.r.o. sumu [...OT...] Sk a pre podnikateľa N – ADOVA, spol. s r. o. sumu  [...OT...] Sk. Nakoľko takto stanovená výška pokuty prekračuje maximálnu hranicu 10 % z obratu za predchádzajúce uzavreté účtovné obdobie, ktorú podľa § 38 ods. 1 zákona úrad za porušenie ustanovenia § 4 ods. 1 podnikateľovi uloží, úrad je povinný uvedené sumy znížiť, a z tohto dôvodu uložil pokutu na tejto zákonom stanovenej  hranici 10 % z celkového obratu.

Vzhľadom na vyššie uvedené skutočnosti a vychádzajúc z citovaných ustanovení zákona úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

  Ing. Ján Šufliarsky
                                               	riaditeľ odboru dohôd obmedzujúcich súťaž 

Rozhodnutie sa doručí:

1.	VAS s. r. o., Mojšova Lúčka, 011 76 Žilina 
2.	JUDr.  Mária Greňová, advokátka, Hontianska 7, 821 09 Bratislava